Broj: 711-I-723-M-83/23-02-24

Zagreb, 6. travnja 2023.

 **SANDRA SINJERI**

 Zamjenica člana uprave

 KOPRIVNIČKE VODE društvo s ograničenom

 odgovornošću za obavljanje vodnih usluga javne

 vodoopskrbe i javne odvodnje

**Predmet: mišljenje na zahtjev obveznice Sandre Sinjeri,**

 - daje se

Povjerenstvo za odlučivanje o sukobu interesa (dalje: Povjerenstvo) dana 31. ožujka 2023. pod brojem 711-U-3818-M-83/23-01-28 zaprimilo je zahtjev za davanjem mišljenja koji je podnijela obveznica Sandra Sinjeri, zamjenica člana uprave trgovačkog društva KOPRIVNIČKE VODE društvo s ograničenom odgovornošću za obavljanje vodnih usluga javne vodoopskrbe i javne odvodnje.

U podnesenom zahtjevu obveznica je navela da obnaša dužnost zamjenice direktora trgovačkog društva Koprivničke vode d.o.o. koje je u 100% vlasništvu Grada Koprivnice te da ujedno obavlja i funkciju predsjednice Upravnog vijeća Regionalne energetske agencije Sjever (u daljnjem tekstu REA) koja je odlukom Gradskog vijeća Grada Koprivnice proglašena ustanovom od posebnog interesa za Grad Koprivnicu. Slijedom navedenog, obveznica je postavila upit može li kao predsjednica upravnog vijeća ići na službeni put koji financira REA, uz napomenu da će REA platiti noćenje i avionski prijevoz na račun dobavljača te ima li pravo da joj REA plati navedene troškove odnosno ima li pravo na isplatu inozemnih dnevnica.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21.) na 4. sjednici održanoj 6. travnja 2023., obveznici daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Uvidom u Registar obveznika ovog Povjerenstva, utvrđeno je da je Sandra Sinjeri obveznica temeljem članka 3. stavka 1.točke 40. ZSSI-a.

Člankom 18. stavkom 1. ZSSI-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima. Međutim, stavkom 2. istog članka određeno je da obveznici iznimno mogu biti članovi dvaju nadzornih odbora povezanih trgovačkih društava bez prava na naknadu te članovi u najviše do dva upravna vijeća ustanova odnosno nadzorna odbora izvanproračunskih fondova koji su od posebnog državnog interesa odnosno od posebnog interesa za jedinicu lokalne i područne (regionalne) samouprave, osim ako posebnim zakonom nije određeno da je obveznik član upravnog vijeća ustanove odnosno nadzornog odbora izvanproračunskog fonda po položaju. Za članstvo u upravnim vijećima ustanova odnosno nadzornim odborima izvanproračunskih fondova obveznik nema pravo na naknadu, osim naknade putnih i drugih opravdanih troškova. Dakle, temeljem odredbe članka 18. stavka 2. ZSSI-a obveznica Sandra Sinjeri kao predsjednica Upravnog vijeća REE, ujedno i ustanove od posebnog interesa za Grad Koprivnicu, nema pravo na naknadu, osim naknade putnih i drugih opravdanih troškova.

 U Dopuni Smjernice Povjerenstva, broj 711-I-518-R-34/22-02-17 od 12. travnja 2022. godine, navedeno je da obveznici iz članka 3. stavka 1. i 2. ZSSI-a, koji temeljem ugovora o radu ili svakog drugog akta o zasnivanu radnog odnosa obnašaju javnu dužnost, smiju pored plaće, koju primaju za njezino obnašanje, od poslodavca ostvarivati i druge novčane primitke, između ostalog i dnevnice za službeno putovanje u tuzemstvu i inozemstvu, te naknade prijevoznih troškova na službenom putovanju, kao i naknade troškova smještaja u svezi sa radnim odnosom. Naime, Povjerenstvo polazeći od članka 5. stavka 1. točke 2. ZSSI-a kojim je propisano da se plaćom obveznika ne smatra naknada putnih, ali i drugih troškova za obnašanje javne dužnosti, a vezano za članak 7. točku d) Zakona kojim je zabranjeno primiti dodatnu naknadu za obnašanje javne dužnosti, tumači da obveznik istodobno uz primanje plaće može primiti i druge naknade stvarnih troškova povezanih s obnašanjem javne dužnosti, jer se ne radi o zabranjenom primitku iz navedene zakonske odredbe.

Slijedom svega navedenog, a obzirom se konkretnom slučaju radi o naknadi putnih i drugih opravdanih troškova vezanih uz službeno putovanje obveznice kao predsjednice upravnog vijeća ustanove od posebnog interesa za jedinicu lokalne samouprave, navedeni troškovi obveznici mogu biti podmireni od strane te ustanove te se navedeno ne smatra dodatnim naknadama za poslove obnašanja javne dužnosti koje bi bile suprotne članku 7. d) ZSSI-a.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznica Sandra Sinjeri, elektroničkom dostavom
2. Objava na internetskoj stranici Povjerenstva
3. Pismohrana